b'\n_START_ARTICLE_\nMilovanas D\xc5\xbeilasas\n_START_SECTION_\nBiografija\n_START_PARAGRAPH_\nStudijavo literat\xc5\xabr\xc4\x85 ir teis\xc4\x99 Belgrado universitete. Nuo 1932\xc2\xa0m. Jugoslavijos komunist\xc5\xb3 partijos, nuo 1940\xc2\xa0m. jos Centro komiteto politinio biuro narys. 1933\xe2\x80\x931936\xc2\xa0m. u\xc5\xbe komunistin\xc4\x99 veikl\xc4\x85 kalintas. Per Antr\xc4\x85j\xc4\xaf pasaulin\xc4\xaf kar\xc4\x85 partizanin\xc4\x97s kovos Juodkalnijoje organizatorius ir partizan\xc5\xb3 vadas, generolas leitenantas._NEWLINE_Nuo 1953\xc2\xa0m. Jugoslavijos viceprezidentas (vienas i\xc5\xa1 4) ir Skup\xc5\xa1\xc4\x8dinos pirmininkas. D\xc4\x97l sovietinio stiliaus komunizmo, kai, pasak jo, d\xc4\x97l politinio tikslo pateisinamos net \xc5\xbeiauriausios priemon\xc4\x97s ir partin\xc4\x97 nomenklat\xc5\xabra tampa nauja socialine klase, kritikos bei si\xc5\xablymo politin\xc4\x99 sistem\xc4\x85 keisti pliuralistine 1954\xc2\xa0m. pa\xc5\xa1alintas i\xc5\xa1 partijos ir vis\xc5\xb3 valstybini\xc5\xb3 pareig\xc5\xb3. 1956\xe2\x80\x931966\xc2\xa0m. (su pertraukomis) kalintas. 1989\xc2\xa0m. oficialiai reabilituotas._NEWLINE_Numat\xc4\x97, kad M. Gorba\xc4\x8diovo vie\xc5\xa1umo (glasnost) ir pertvarkos (perestroika) politika baigsis sovietinio komunizmo \xc5\xbelugimu ir pavojingu nacionalizmo atgimimu. Jo knygos iki 9 de\xc5\xa1imtme\xc4\x8dio prad\xc5\xbeios leistos tik Vakaruose, \xc5\xa0altojo karo laikais i\xc5\xa1verstos \xc4\xaf daugel\xc4\xaf kalb\xc5\xb3, naudotos antikomunizmo propagandai._NEWLINE_Knygoje \xe2\x80\x9eNaujoji klas\xc4\x97\xe2\x80\x9c pateikta kritin\xc4\x97 komunistin\xc4\x97s oligarchijos valdymo sistemos analiz\xc4\x97. \xe2\x80\x9ePokalbiai su Stalinu\xe2\x80\x9c Josifas Stalinas vadinamas did\xc5\xbeiausiu istorijoje \xc5\xbeinomu kriminaliniu nusikalt\xc4\x97liu. Para\xc5\xa1\xc4\x97 atsiminim\xc5\xb3 (1973\xc2\xa0m.). Apie j\xc4\xaf para\xc5\xa1yta daug knyg\xc5\xb3.'